Cemilevniñ oğlunı apisten çıqarmağa azırlanalar – advokat
25 oktâbr 2016, 09:32
Hayser Cemilev. Arhiv resimi
Ukraina halq vekili Mustafa Cemilevniñ oğlu – Hayserni rus apishanesinden çıqarmağa azırlanalar. Bunı Ukrinformğa mabusnıñ advokatı Nikolay Polozov bildirdi.
«Hayser şimdi lagerde buluna. Lâkin, tahmin etmege mumkün ki, noyabrniñ soñunda azat etilmezden ögüne onı izolatörge oturtmaq mumkünler. Koloniyada böyle adet bar. Mabuslarnı yibemezden ögüne, çoqusı allarda, etraf müitten ayıralar. Bese-belli, başqa mabuslardan maümat alıp, serberstliktekilerge haber yetkizmesinler dep», –söyledi Polozov.
Neşirde qayd eteler ki, Hayser Cemilev Polozovqa onıñ analizleri alınğanını ayttı. Advokatnıñ fikirince, bu azat etmek içün azırlıqlar alıo barılğanına işaret etedir. Çünki koloniyadan yiberilecekler içün tibbiy qayıtlar berile.
Polozov oktâbr 27, cumaaqşamı künü mahkeme toplaşuvında şart ile vaqıttan evel azat etilüvniñ red etilmesine qarşı şikâyet itarazı baqılacağını hatırlattı.
«Bellesem, bu toplaşuvnıñ neticesi evelden bllidir – red etecekler. Em de, zaten, Hayser Cemilevniñ adiy yiberilmesine qadar bir ay vaqıt qalacaq», – dedi Polozov.
İyün 23-te Ukraina Adliye nazirliginde bildirdiler ki, müessise İnsan aqları boyunca Avropa mahkemesinde Hayser Cemilevniñ adliyecileri bergen davağa qoşuldı. 2015 senesi iyül 10-da İnsan aqları boyunca Avropa mahkemesi Hayser Cemilevniñ işi boyunca qarar çıqarıp, onı SİZO-dan azat etmege talap etti, bunen beraber, Rusiye Federatsiyasını ukrain kişiniñ sağlığına zarar ketire bilecek areketlerni yapmamağa mecbur etti.